घर से गुम 2.5 हजार रुपए के लिए झरिया आरएसपी कॉलेज निवासी अजीत कुमार साव (30) ने पहले अपनी पत्नी के साथ मारपीट की। फिर गुस्से में जहर खाकर आत्महत्या करने की कोशिश की। अजीत ने पक्षियों को मारने में इस्तेमाल होने वाली दवा खा ली। बुधवार की दोपहर घटना के बाद उसे पीएमसीएच में भर्ती कराया गया। उसकी स्थिति गंभीर बनी हुई है। पत्नी ने बताया कि रात में अजीत काफी शराब पी कर घर आया। इसको लेकर पति-पत्नी में विवाद हुआ। वह सुबह उठा और नहाने-खाने के बाद 2.5 हजार रुपए खोजने लगे। वह पैसे अजीत ने घर में रखे थे। वह पत्नी पर पैसे छिपाने का आरोप लगाने लगा, जबकि पत्नी इससे मना कर रही थी। काफी खोजने के बाद भी जब पैसे नहीं मिले, तो उसने पत्नी के साथ मारपीट शुरू कर दी। पत्नी के शरीर में कई जगह जख्म के निशान हैं। मारपीट के क्रम में पत्नी ने थाने में जाकर शिकायत करने की धमकी दे डाली। फिर गुस्से में उसने जहर खा लिया। घटना के बाद पड़ोसियों की मदद से उसे पीएमसीएच लाया गया, जहां उसका इलाज चल रहा है। घटना की सूचना पुलिस को दी गई है।